游蕙禎

游蕙禎，香港本土派政治家，青年新政創始人，曾經做過香港立法會議員，做立法會議員之前喺九龍城區黃埔東做社區主任，同前黨友鄺葆賢有「黃埔孖寶」之稱。皆因佢靚女，所以被網民封做「女神」，重畀咗唔少花名，譬如「游主任」、「蕙禎BB」、「游BB」。

簡歷
游蕙禎喺香港土生土長，讀過伊利沙伯中學，之後喺嶺南大學中文系畢業，大學二年級時被學校派到親中報章大公報實習兩個禮拜。畢業後佢本嚟做寫字樓工，不過因為爆發雨遮革命，令佢毅然揀咗去從政，做咗青年新政嘅創始成員。

游蕙禎參選2015年香港區議會選舉，挑戰雙料議員梁美芬，最終攞到2,041票，差約莫三百票輸咗。2016年佢參選立法會選舉九龍西選區，挑戰梁美芬同其他各界對手，結果以20,643票攞到嗰區最後一席，成為咗香港史上最後生嘅立法會女議員。

2016年10月12號，游蕙禎宣誓就任立法會議員嗰陣，莊嚴承諾效忠香港民族，並竭盡所能捍衛香港嘅價值，同時將「People's Republic of China」讀做「People's Refucking of 支那」，佢同黨友梁頌恆喺宣誓後畀立法會秘書長陳維安老屈宣誓無效。事後佢話，用支那嚟稱呼「當今中國執政當局」，而非全球華人。

其後律政司以司法覆核挑戰立法會主席畀議員重新宣誓嘅權，打緊官司期間，中共操控嘅全國人大常委會違反基本法第158條，擅自攞人大釋法做藉口，強行扭曲基本法第104條。2016年11月15號，高等法院法官區慶祥老屈游蕙禎同梁頌恆拒絕宣誓，強行剝奪佢哋嘅議員資格。

有關事件
𡃁模陶枳樽喺2015年區議會選舉期間，就游蕙禎外型喺Facebook同埋Instagram發表意見，話人哋「係嚟選美既」，但係就以「本人意見不代表本人立場」作結，結果畀網民炮轟。
坊間流傳游蕙禎輸選舉嘅原因係好多女性選民妒忌佢嘅靚樣，所以專登投對家梁美芬。專欄作家葉一知用呢個傳聞做基礎，寫咗個男人瞞住老婆投游蕙禎票嘅故仔，引起社會迴響，梁美芬就回應話篇文係對佢人身攻擊，又強調美色唔可以收買選民。
受香港本土派其中一位出名人物梁天琦被踢爆喺中國大陸出世，有香港本土力量成員要求游蕙禎交代身世，游蕙禎大方將出世紙擺上網，透露佢係1991年5月6號喺香港私家醫院聖德肋撒醫院出世，阿爸係幫政府打工嘅技術員。
游蕙禎喺香港電視娛樂ViuTV電視劇《三一如三》第13集特別客串劇中候選人嘅角色，而呢集安排喺立法會選舉投票日翌日播出。
游蕙禎嘅左手手臂內側，有一個神秘梵文紋身圖案，目的係提醒自己「性格上好啲」。
游蕙禎就任立法會議員無耐，出席一個香港理工大學搞嘅議政論壇，畀臺下觀眾問到單程證審批權問題嗰陣，佢答答下話「就算我哋而家想去扑嘢，都搵唔到房扑呀」，引起臺下一啲觀眾嘩然，重吸引到包括《時代雜誌》在內嘅媒體廣泛報道。亦因為咁，游蕙禎就多咗一個花名，叫做「扑嘢精」。
游蕙禎曾經喺instagram貼咗一張自己嘅純白三點式水著圖，問網民有無去泳池嘅習慣，不過有人就留言話游蕙禎唔搞政治搞睇肉，游蕙禎回應話自己只不過係影啲每個人都有既嘢然後放上網，網民自己都有，可以睇自己，再有另一網民又留言話咁游蕙禎全裸都得，游蕙禎又回應話自己鍾意放邊類相就放邊類相，呢個係自己社交平台，就係唔鍾意全裸。
游蕙禎曾經畀人誤會過大肚，跟住游蕙禎喺instagram貼咗一張自己嘅性感比堅尼泳衣相嚟闢謠，證明自己無大肚。

facebook：青年新政女神游蕙禎BB粉絲團

青年新政成員
香港監犯
嶺南大學 (香港) 舊生
蕙禎